Vrou wat glo jok oor verkragting in hof | Netwerk24
Vrou wat glo jok oor verkragting in hof
Deur Jackie Kruger 09 November 2018 14:57
'n Vrou van George in die Suid-Kaap wat beweer het sy is verkrag deur vier mans wat hulle as polisiebeamptes voorgedoen het, is in hegtenis geneem en het in die hof verskyn.
Retha Horn (51) word aangekla van regsverydeling, meineed en bedrog, sê kapt. Malcolm Pojie, 'n polisiewoordvoerder.
Horn het beweer sy is op 22 September vanjaar naby Hoogekraal by Glentana verkrag.
Sy het gesê sy is omstreeks 19:00 op die R102 deur die mans van die pad afgetrek. Hulle het haar aangehou en verkrag. Hulle het na bewering klapmusse gedra en was in polisieuniform geklee. Sy was glo van Glentana na George onderweg.
Volgens Pojie het 'n polisieondersoek goeie bewyse gevind dat die voorval nooit plaasgevind het nie. Hy wou nie verder uitwei oor die getuienis nie, maar het wel gesê dit sluit beeldmateriaal in.
Horn is verlede Vrydag in George in hegtenis geneem en is verlede Sondag op 'n spesiale hofsitting op borgtog van R2 000 vrygelaat.